Jukka Lehtosaari

Johan Arndt (Jukka) Lehtosaari (aik. Forsman, 15. tammikuuta 1889 Kärkölä – 2. syyskuuta 1939 Neuvostoliitto) oli suomalainen vasemmistopoliitikko, joka toimi muun muassa SDP:n kansanedustajana (1917) ja SKP:n johtotehtävissä. Lehtosaari työskenteli 1920-luvun lopulla opettajana Lännen vähemmistökansallisuuksien yliopistossa (LVKY) ja vuodesta 1930 Kansainvälisen Lenin-koulun suomalaisella sektorilla.

Elämäkerta 

Asemamiehenä työskennellyt Lehtosaari aloitti poliittisen toimintansa sosiaalidemokraattien riveissä. Hän toimi SDP:n Uudenmaan piirin puhujana vuosina 1916–1917. Lehtosaari valittiin eduskuntaan vaaleissa 1917. Sisällissodan aikana hän palveli kansanvaltuuskunnan sihteerinä. Paettuaan monien muiden punaisten tavoin Venäjälle Lehtosaari liittyi mukaan Suomen kommunistisen puolueen toimintaan.

Lehtosaari osallistui SKP:n perustavaan kokoukseen syksyllä 1918 ja hän työskenteli puolueen keskuskomitean työntekijänä 1918–1919. Toukokuussa 1919 Lehtosaari lähetettiin salaiseen työhön Suomeen. Hän siirtyi rajan yli yhdessä Otto-Wille Kuusisen kanssa. Lehtosaari jäi kuitenkin kiinni jo heinäkuun alussa ja hän sai pitkän vankeustuomion.

Lehtosaari vapautui kesäkuussa 1926. Hän siirtyi tämän jälkeen takaisin Neuvostoliittoon ja aloitti syksyllä opinnot LVKY:n Lenin-kursseilla. Lehtosaari opiskeli kaksi vuotta LVKY:n saksankielisellä sektorilla ja siirtyi tämän jälkeen opettajan tehtäviin suomalaiselle osastolle. Vuosina 1934–1937 Lehtosaari johti Lenin-koulun suomalaista sektoria. Hänet valittiin SKP:n puheenjohtajaksi Hannes Mäkisen jälkeen vuonna 1937. Tammikuussa 1938 Lehtosaari kuitenkin pidätettiin. Hän sai viiden vuoden vankeustuomion, vaikka esimerkiksi Kuusinen epäili luottomiehensä syyllisyyttä. Lehtosaari menehtyi vankileirillä Molotovin alueella 2. syyskuuta 1939.

Lehtosaari eli vuodesta 1930 "vakaassa liitossa" Elsa Utriaisen kanssa. Utriainen oli Kominternin puolalais-balttilaisen maasihteeristön referentti.

Toimitustöitä 
 Punakaarti rintamalla : luokkasodan muistoja ; toimittanut J. Lehtosaari. Kirja, Leningrad 1929 (Kirja pdf-tiedostona Työväenliikkeen kirjasto, Digitaalinen arkisto)
 Suomen kommunistinen puolue : puoluekokousten, konferenssien ja Keskuskomitean plenumien päätöksiä : 1. kokoelma. Kirja, Leningrad 1935
 Suomen kommunistisen puolueen delegatsion Kominternin VII maailmankongressissa esittämät lausunnot : Suomen kommunistinen puolue taistelussa laajan yhteisrintaman luomiseksi fasismia ja sodanvaaraa vastaan proletaarisen vallankumouksen puolesta ; toim. Arvo Tuominen, Hannes Mäkinen, J. Lehtosaari. Kirja, Petroskoi 1935

Suomennoksia 
 Friedrich Engels : Ludvig Feuerbach ja klassillisen filosofian loppu ; H. Dunckerin toimittaman teoksen Ludwig Feuerbach und der Ausgang der klassischen deutschen Philosophie saksankielisestä painoksesta suomentanut J. Lehtosaari.  Kirja, Leningrad 1930

Lähteet 

Kansanedustajat
Suomen Sosialidemokraattisen Puolueen poliitikot
SKP:ssä (1918–1990) vaikuttaneet henkilöt
Suomen Kommunistisen Puolueen (1918–1990) puheenjohtajat
Uudenmaan vaalipiiri
Suomen sisällissodan punaiset
Neuvostoliitonsuomalaiset henkilöt
Stalinin vainoissa kuolleet
Vuonna 1889 syntyneet
Vuonna 1939 kuolleet